钦定古今图书集成/方舆汇编/职方典/第1183卷 > 《小营山记》桂冲云
## 钦定古今图书集成/方舆汇编/职方典/第1183卷 > 《小营山记》桂冲云

小营，古芦塘地，俗称小灵，在蕲东河北岸。自大灵来，
奔腾跳闼，类太行北行，健悍而迅疾，至郑山忽止半
里许，突兀耸起，有地名“杀马”，属王桃、王悦与关索角
材论婚处也。其事在汉末建安间，土人传说不详。因
想《蜀志》载关索见公于襄阳。二妇人列于阶下：一
鲍姓，其两人姓王，一名桃，一名悦，芦塘人也，与此甚
相类，而里中又多鲍氏遗迹，或者近是。逾此一里许，
有土灶，径广丈馀，土焦黑，传为昔人炊爨之地。或曰“卢敬卢”，唐所为。卢氏不知为何许人，但乡人至今祠
之。贤士大夫没而无闻者，不知有几，则非有大功德
于时，谅不能然。层折而上，西北“石壁立，狰狞陡险，望
之令人栗烈。下有洞，不易到，不幸不遇知己，竟甘付
与狐鼠，听其游息，其洞竟以狐名。”嗟嗟！山川虽灵秀，
非人不显。假令小有仇池诸洞天，无高人达士，其荒
凉岑寂，又不知何如也。南岩秀净类剡，中无痴重繁
倨之气，而自然高简。有巨石踞岸边，上有松荫如盖，
每临风醉卧其间，谡谡如在九天之上，地下事不知
何以消尽。东有峰名“竹叶”，极耸峭，掉头弃去，似耻与
众山为伍，而神思飘荡中，仍自严谨。及巅四周峻起，
中甚平旷，堪种植。竹树杂列山顶，易为轩畅，而颇难
于幽邃。此中更以幽胜，有巨松，苍癯老曲，而枝复软
秀如垂杨，回旋覆户牖间，不知为何人手植。向时曾
“避暑其间，直如托身住清凉界中，竟不必入雪山寻
古佛也。”今不及数年，而遍山剥刘无寸隙，竹树室庐
无一存者，神骨虽然如旧，而面目未免少改，传为乡
人修砦至此。大约山之有材而堪为人之所恃者，亦
未必尽山之福也。初为王氏姊娣所凭，而后为卢氏
弟兄继之。其不得以《风雅》著而仅以雄杰闻者，非其
中鲜美秀，特其岩险峻激，其才近于霸耳。后如桓宣
武、姚思道，天姿高迈，殊绝于人，使非喜谈兵事，雅负
将略，岂非世所称为“绝代风流人士”也哉！